„ Mér finnst að það ætti að vera krafa að fólk sem vinnur við sjúklingaumönnun eigi að vera bólusett , “ segir Bryndís Sigurðardóttir , smitsjúkdómalæknir á Landspítalanum , sem kveður aðeins um 70 prósent starfsfólks spítalans hafa verið bólusett gegn inflúensu . „ Við erum að reyna að komast yfir 90 prósent . Mér finnst 70 prósent vera nokkuð lágt meðal heilbrigðisstarfsmanna . Það er alveg búið að sýna fram á það að heilbrigðisstarfsfólk getur smitað sjúklinga áður en það veikist og það á að vera bólusett á hverju ári , “ segir Bryndís . „ Sumir bara neita , “ svarar Bryndís um ástæðu þess að svo margir úr starfsliði Landspítalans séu óbólusettir . „ Sumir segjast aldrei fá flensuna og sumir segjast verða veikir af því að fá flensubóluefni en við vitum að flensubóluefni er dautt efni – þú færð ekki inflúensuna af því að fá bólusetningu . “ Að sögn Bryndísar verður þó að hafa í huga að Landspítalinn sé fimm þúsund manna vinnustaður . „ Þarna er fólk sem er ekkert endilega í tengslum við sjúklinga , “ bendir hún á . Inflúensan nær að jafnaði hámarki hérlendis í lok janúar og í byrjun febrúar . Jafnvel þótt einhver vildi stökkva til núna og bjarga sér fyrir horn með bólusetningu á elleftu stundu þá er það ekki í boði því bóluefni er á þrotum og ekki verður pantað meira í vetur . Bryndís segir Landspítalann eiga 500 skammta eftir . „ Við erum með bóluefni fyrir starfsfólkið okkar og þá einhverja sjúklinga hérna á göngudeild en almenningur úti í bæ sem er ekki endilega tengdur göngudeildinni eða kannski með undirliggjandi sjúkdóm kemst ekki í bóluefni , “ segir Bryndís . Á síðustu árum hafi bóluefnið ávallt klárast og það finnist henni benda til þess að panta þurfi fleiri en þá 75 þúsund skammta sem hingað komi . „ Þannig að best er að fólk sem er veikt með flensu haldi sig heima , haldi fyrir munn og nef þegar það hnerrar og hóstar og noti handspritt þegar flensufaraldurinn stendur sem hæst , “ segir smitsjúkdómalæknirinn .